得端叔淮上書
作者：釋道潜
朝代：宋

paragraphs: 飛鴻從西來，有客遺我書。
開緘識遠意，字字情有餘。
報言歷長淮，泛泛乘舳艫。
天開滅遠霧，水碧涵空虛。
超然忘端倪，身世疑有無。
徜徉極幽致，恨我失之俱。
我昔與曾子，茲游頗躊躕。
風高當白帝，露冷凋紅蕖。
扁舟僅半月，歷覽窮朝晡。
伊人亦才華，俊逸千里駒。
結交慕豪彥，倜儻非迂儒。
當時欲相從，恨子隔海隅。
今朝子獨往，我輩還星疏。
邂逅亦有分，夤緣非强圖。
茫然臨西風，俛首良自吁。
庶幾有至理，去彼形跡拘。
相望雲漢間，皎潔同蟾蜍。